*Projekts*

**LATVIJAS REPUBLIKAS MINISTRU KABINETS**

2013.gada \_\_. \_\_\_\_\_\_\_\_\_ Noteikumi Nr.\_\_\_\_\_\_\_

Rīgā (prot. Nr. §)

**Kārtība, kādā valsts budžeta iestādes piešķir valsts budžeta finansējumu privātpersonām valsts pārvaldes uzdevumu veikšanai un uzrauga piešķirtā finansējuma izlietojumu**

Izdoti saskaņā ar

Likuma par budžetu un finanšu vadību

5.panta četrpadsmito daļu

**I. Vispārīgie jautājumi**

1. Noteikumi nosaka kārtību, kādā valsts budžeta iestādes (turpmāk – iestāde) piešķir valsts budžeta finansējumu privātpersonām valsts pārvaldes uzdevuma veikšanai un uzrauga piešķirtā finansējuma izlietojumu.

2. Šo noteikumu izpratnē valsts budžeta finansējums ir līdzekļi, kas iestādei tiek plānoti gadskārtējā valsts budžeta likumā valsts pamatfunkciju īstenošanai (izņemot Eiropas Savienības politiku instrumentu un pārējās ārvalstu finanšu palīdzības līdzfinansētos un finansētos projektus un pasākumus) un ir paredzēti piešķiršanai privātpersonai valsts pārvaldes uzdevuma veikšanai.

3. Iestāde valsts budžeta finansējumu piešķir privātpersonai valsts pārvaldes uzdevuma veikšanai, ievērojot Valsts pārvaldes iekārtas likumā noteiktos nosacījumus.

4. Ja privātpersonai valsts budžeta finansējumu valsts pārvaldes uzdevuma veikšanai piešķir, pamatojoties uz ārējo normatīvo aktu, ir piemērojami šo noteikumu 6., 7., 8., 9., 10., 11., 15., 16.punktu nosacījumi.

**II. Pieteikšanās uz valsts budžeta finansējumu un līguma noslēgšana par valsts pārvaldes uzdevuma veikšanu**

5. Iestāde, kura deleģē valsts pārvaldes uzdevumu, publicē informāciju par valsts pārvaldes uzdevuma deleģēšanu, piešķiramo valsts budžeta finansējuma apjomu, tā piešķiršanas nosacījumiem un pieteikšanās kārtību privātpersonām publiski pieejamā iestādes tīmekļa vietnē.

6. Iestāde ar izvēlēto privātpersonu vai privātpersonu, kura valsts pārvaldes uzdevuma veikšanai noteikta, pamatojoties uz ārējo normatīvo aktu (turpmāk – valsts pārvaldes uzdevuma veicējs), slēdz līgumu, kurā iekļauj Valsts pārvaldes iekārtas likuma 46.pantā noteiktos nosacījumus, kā arī papildus vēl:

6.1. pārskatu par valsts budžeta līdzekļu izlietojumu iesniegšanas nosacījumus;

6.2. izlietotā finansējuma, atbilstoši paredzētajiem mērķiem, pārbaudes nosacījumus;

6.3. citu informāciju pēc iestādes ieskatiem.

 7. Piecu darbdienu laikā pēc līguma par valsts pārvaldes uzdevuma veikšanu noslēgšanas, iestāde sagatavo un savā tīmekļa vietnē publicē šo noteikumu pielikumā ietverto informāciju.

**III. Atbildība, uzraudzība un kontrole**

8. Valsts pārvaldes uzdevuma veicējs ir atbildīgs par līgumā noteiktās kārtības un prasību ievērošanu, uzdevuma izpildi un valsts budžeta līdzekļu efektīvu un ekonomisku izlietošanu, atbilstoši paredzētajiem mērķiem.

9. Iestāde ir atbildīga par valsts pārvaldes uzdevuma īstenošanas uzraudzību un valsts budžeta līdzekļu izlietojuma kontroli, atbilstoši paredzētajiem mērķiem.

10. Pēc līgumā noteikto pārskatu saņemšanas, iestāde līgumā noteiktajā termiņā izvērtē deleģēto valsts pārvaldes uzdevumu izpildes atbilstību līgumā izvirzītajiem mērķiem un sasniegtajiem rezultātiem, kā arī izmaksu atbilstību līgumā noteiktajiem kritērijiem.

11. Iestāde var pieprasīt valsts pārvaldes uzdevuma veicējam iesniegt papildu informāciju vai precizējumus, nosakot šīs informācijas saturu un iesniegšanas termiņu. Iestāde ir tiesīga bez iepriekšējā brīdinājuma veikt pārbaudes papildus līgumā noteiktajām.

12. Ja no iestādes veiktajām pārbaudēm izriet:

12.1. līguma nosacījumu pārkāpumi**,** iestāde pieņem lēmumu par maksājumu apturēšanu līdz pārkāpumu novēršanai vai līguma izbeigšanu, vai valsts budžeta finansējuma samazinājumu proporcionāli veikto aktivitāšu apjomam;

12.2. ka nav sasniegti plānotie rezultāti, iestāde var pieņemt lēmumu par finansējuma samazinājumu līdz apjomam, kas ir proporcionāls veikto aktivitāšu daļai, jo faktiski izlietotais finansējums nav proporcionāls veiktajām aktivitātēm.

13. Ja valsts pārvaldes uzdevuma veicējs iestādei nav iesniedzis pārskatu līgumā noteiktajā termiņā vai šajā termiņā nav iesniedzis pamatotu un pietiekamu rakstisku skaidrojumu un pamatojuma dokumentus par iemesliem, kāpēc nav pildītas saistības atbilstoši līgumā noteiktajam, iestāde var pieņemt lēmumu par līguma izbeigšanu un attiecīgi var prasīt atmaksāt jau izmaksātos līdzekļus.

14. Ja valsts pārvaldes uzdevuma izpildes procesā ir konstatēta valsts budžeta finansējuma izlietojuma neatbilstība ārējiem normatīvajiem aktiem vai noslēgtajam līgumam, iestāde pieņem lēmumu par neatbilstoši izlietotā valsts budžeta finansējuma atgūšanu un tā ieturēšanu no nākamā maksājuma vai atlikušās maksājuma daļas pēc uzdevuma pabeigšanas.

15. Ja nav iespējams veikt neatbilstoši izlietotā valsts budžeta finansējuma atgūšanu šo noteikumu 13., 14.punktā noteiktajā kārtībā, iestāde izdod administratīvo aktu par neatbilstoši izlietotā valsts budžeta finansējuma atgūšanu, kurā norāda neatbilstoši izlietotā valsts budžeta finansējuma atmaksas termiņu.

16. Šo noteikumu12., 13., 14. un 15.punktā minētos lēmumus var pārsūdzēt tiesā Administratīvā procesa likumā noteiktajā kārtībā.

17. Katra saimnieciskā gada ietvaros iestāde, kura deleģējusi valsts pārvaldes uzdevumu privātpersonai, sagatavo kopsavilkumu par īstenotā uzdevuma rezultātiem, kurā ietver informāciju par:

17.1. atbalstīto un īstenoto uzdevumu un tā veicēju;

17.2. plānotā un faktiski izlietotā valsts budžeta finansējuma apjomiem;

17.3. neatbilstoši veiktajiem izdevumiem;

17.4. neatgūtajiem līdzekļiem par neatbilstoši veiktajiem izdevumiem;

17.5. iestādes vērtējumu par valsts pārvaldes uzdevuma izpildes rezultātiem un tās ietvaros izlietotā valsts budžeta finansējuma atbilstību noteiktajiem mērķiem, saskaņā ar iestādes noteiktajiem izlietotā finansējuma atbilstības kritērijiem.

18. Šo noteikumu 17.punktā minēto kopsavilkumu līdz saimnieciskajam gadam sekojošā gada 1.aprīlim iestāde publicē savā tīmekļa vietnē.

Ministru prezidents V.Dombrovskis

Finanšu ministrs A.Vilks

11.07.2013 10:48

707

S. Gannosa

t.67095424; Sandra.Gannosa@fm.gov.lv